
Marcus Antonius és az istenek. Kelet triumvire és propagandája

Marcus Antonius személye és tevékenysége azért is izgalmas téma, hisz rálátásunk elsősorban egykori ellenfele, Octavianus–Augustus által megtartott forrásokon keresztül, vagy éppenséggel azokra a forrásokra épülő történetírói munkákon (például Plutarchos, vagy Cassius Dio) keresztül van. Bukását megelőzően azonban igen éles propagandaháború zajlott Antonius és az ifjabb Caesar között. Ennek a propagandának szerves részét képezte, hogy mindkét fél egy-egy általuk választott isten vagy istenek alakjához kapcsolta szorosan önmagát. Antonius esetében Dionysos volt a választott isten, de nem szabad elfelejtenünk Héraklést sem, akitől egyenesen eredeztette magát Antonius. Különösnek mondható azonban az Antonius érméin megjelenő római Napisten, Sol – főleg annak tükrében, hogy narratív forrásaink nem utalnak bármiféle kapcsolatra. Nem utolsó sorban pedig – Egyiptomban Osirisként tisztélték a triumvirt. Kutatásom során az említett istenek és Antonius kapcsolatát járom körbe, hogy jobban megértsük propagandájának tényezőit. Végül ennek tükrében interpretálom Antonius nyilvánvalónak tűnő célját – az ókor legnagyobb personájának és birodalmának újrateremtését.



